Not the Same

«Not the Same» (norsk oversettelse: ikke den samme) er en popsang fra 2022 som fremføres av den australske artisten Sheldon Riley. Sangen ble utgitt 15. februar 2022 og var Australias bidrag til Eurovision Song Contest 2022 i Torino i Italia.

Om sangen 
Riley har skrevet sangen sammen med Cam Nacson og Timi Temple, og den handler om diskriminering og ekskludering. Riley skrev teksten til sangen sent i 2015, og den omhandler artistens oppvekst – om da han ble diagnostisert med Asperger syndrom som seksåring, oppveksten i kommunal leilighet og om det å «flytte hjemmefra, uten å vite om sin seksuelle legning i en dypt religiøs familie».

Høsten 2021 sendte han inn sangen til den australske kringkasteren Special Broadcasting Service (SBS). Den ble plukket ut til å delta i sangkonkurransen Eurovision – Australia Decides, der vinneren får representere Australia i Eurovision Song Contest. Under finalen lørdag 26. februar 2022 vant han konkurransen sammenlagt, og «Not the Same» ble Australias bidrag til Eurovision Song Contest 2022 i Torino i Italia. I Eurovision ble sangen nummer to i sin semifinale og endte til slutt opp som nummer 15 av 25 i finalen.

Etter den australske finalen debuterte sangen på tredjeplass på hitlisten til Australian Independent Label.

Referanser 

 

Australsk musikk
Bidrag til Eurovision Song Contest 2022
Sanger fra 2022